
Qui veult a grant honneur venir,
Il doit l'amour Dieu acquerir ;
Car sans icelle moiennent,
Nul ne peut faire bonnement
Aucune morale euvre,
Se la grace de Dieu n'y euvre.
Pour ce pri la trinité
Et la dame d'umilité
Qu'ilz me vueillent tel sens donner
Qu'un livre puisse composer
Qui soit d'aucune utilité,
Pourfitant a humanité,
En l'onneur de Dieu et prouffit
De celui qui ce livre fit :
Lequel livre est appellé
Le livre contre tout peché.

Cil qui se vueult enorgueillir,
Il peut bien exemple querir
Au mauvais ange Lucifer,
Qui fut depuis deable d'enfer,
Lequel, par oultrecuidance,
Cuida plus avoir puissance
Que celui qui nous tous fourma
Et le monde de neant crea.
Et par lui Dieu nous demonstra
Que celui qui orgueil aura,
Ne sera pas de lui amé,
Mais en enfer sera dampné.
Car cil qui orgueil en lui a,
Tousjours les vices il aura.
Premiers sont ire et envie,
Avarice et gloutonnie,
Peresse, toute luxure ;
Adonc laisse la nature
Des hommes, et vie des bestes
Prendra, qui sont deshonnestes.

Puis que j'ai parlé d'orgueil,
Maintenant parler je vueil
D'un tres deshonneste peché
Qui avarice est appellé.
Lequel pechié si atise
Les cuers des gens et avise
Comment il pourra en enfer
Les ames des gens amener
Par son art, par sa cordelle,
Et par sa mauvaise querelle.
Mais se nous avons bien regart
A l'enseignement Saint Bernart,
Je croi que nous laisserions
L'avarice, et l'autre prendrions.
Car tout l'argent et tout l'avoir
Ne sont fors que enfer avoir.
Toutesfoiz, je ne dy mie
Qu'on ne doie amer pour sa vie
Soustenir l'or, aussi l'argent,
Aux povres en distribuant.

Luxure si est deshonneste
Peché, car la vie de beste
Prendre souvent fait, et laissier
La nature et abaissier
De l'amour de Dieu, dont souvent
Aucuns meurent vilainnement.
Car par l'enseignement Cathon
Bonne renommée en pert on,
Et aussi toute bonne vie
On laisse, et en la baillie
De l'ennemi pour son plaisir
On se met, et pour son desir.

Cil qui vueult bonté ensuir,
Il doit envie moult fuir ;
Car Alain si nous enseigne
Que, tout ainsi que la montaigne
Qui est Ethna appelée
Est tousjours de feu embrasée,
Ainsi l'envieux tousjours art
Du feu d'envie de toute part.
Pour ce appert que desplaisant
Est a Dieu et moult ennuiant.

Par gloutonnie tout pechié
S'ensuit et toute mauvaistié,
Et pour ce, un chascun fuir
La doit, et non pas ensuir ;
Mais regarder on doit souvent
De Godeffroy l'enseignement,
Par lequel il vitupere
Les glous et les acompere
A l'ours, au chien et a la truie.
Pour ce appert que gloutonnie
Est un pechié que on doit fuir,
Car mauvaistié fait ensuir,
Et en pert on sens et memoire,
Aussi la souverainne gloire.

Pour ensuir tousjours mes diz,
Dire vueil, parler, et si diz,
Qu'un chascun qui du pechié d'ire
Est plain ne peut faire ne dire
Aucun bien a lui pourfitant,
Tant est ce pechié empeschant.
Et Alain en son livre dit
Que, ainsi comme jour et nuyt,
Les rivieres, aussi les flues,
Par les rives sont tenues,
Ainsi attrempance si tient
L'ire des gens quant elle vient.

Chascun doit fuir peresse
Tant qu'il peut en sa jeunesse.
Car c'est chose tres mal seant
Maiement a un jeune enffant,
Et par Alain est demonstré.
Car tout ainsi que en esté
Le formy fait sa garnison
Pour vivre toute la saison,
Ainsi chascun doit entendre,
Retenir et aussi aprendre
Aucun bien des sa jeunesse ;
Car on ne peut en viellesse
Aprendre, car l'engin du vieux
Est troublé par tous les lieux
Du corps ; a l'exemple du chien
Lequel on ne peut duire bien
A mener tousjours en lesse,
S'il n'y est aprins en jeunesse.
Cy define maintenant
Ce livret lequel, Dieu donnant,
Je, nommé [...] d'OrléanS
Fiz quant je eus acompli .X. ans.
Pour ce mercie humblement
Celui qui fist le firmament
De ce qu'il m'a voulu aidier
A ce livret cy composer,
Et la Vierge debonnaire
Qui demeure lassus en gloire,
En priant tous ceulz qui orront
Ou ce livret present liront,
Qu'ilz vueillent prendre tous en gré
Ce que j'ay ycy raconté,
Et me pardonnent, je leur pry,
En cecy se j'ay point failly.
Car je n'estoie pas si saige,
Pour ce qu'estoie jeune d'age,
Que je peusse faire traitté
Qui fust de grant moralité.
Et prie Dieu de Paradiz
Que pourfiter puissent mes diz
A ceulx qui vouldront escouter,
Et qu'ilz puissent meurs acquester
Et a la gloire parvenir
Qui durra toujours, sans faillir !
Amen.
Explicit.
